ΓΡΑΠΤΗ ΕΡΩΤΗΣΗ P-2205/02

υποβολή: Michael Cashman (PSE) προς την Επιτροπή

(12 Ιουλίου 2002)

Θέμα: Διαφορά τιμών στον ταξιδιωτικό τομέα

Για κρατήσεις αεροπορικών εισιτηρίων που γίνονται εντός της ΕΕ (με προορισμό χώρα μέλος της ΕΕ ή χώρα εκτός ΕΕ), η τιμή της ίδιας πτήσης, με το ίδιο σύστημα κράτησης, διαφέρει ανάλογα με τη χώρα στην οποία διαμένει ο δικαιούχος πληρωμής ή όπου γίνεται η κράτηση.

Για κρατήσεις θέσεων με εταιρεία φέρρυ-μπωτ στην ΕΕ, οι πελάτες καλούνται να διευκρινίσουν εάν είναι κάτοικοι της χώρας στην οποία πραγματοποιούν την κράτηση και, ενίοτε, να δώσουν μια διεύθυνση.

Μπορεί η Επιτροπή να δηλώσει εάν η πρακτική αυτή αντιβαίνει στην πολιτική της ΕΕ και θα μπορούσε να θεωρηθεί ως φραγμός στον ανταγωνισμό·

Μπορεί η Επιτροπή να δηλώσει τι μέτρα λαμβάνονται για να διερευνηθεί η νομιμότητα της πρακτικής αυτής, πόσο διαδεδομένη είναι στον ταξιδιωτικό τομέα και τι ενέργειες γίνονται προκειμένου να τερματιστεί·

Απάντηση του κ. Monti εξ ονόματος της Επιτροπής

(16 Σεπτεμβρίου 2002)

Οι πρακτικές καθορισμού των ναύλων που περιγράφει το Αξιότιμο Μέλος του Κοινοβουλίου θα μπορούσαν,πό ορισμένες συγκεκριμένες συνθήκες, να θεωρηθούν ως παράβαση των ευρωπαϊκών κανόνων του ανταγωνισμού.

Αν μια επιχείρηση περιορίζει ορισμένες από τις προσφορές τιμών της αποκλειστικά σε συνάρτηση με τη χώρα καταγωγής ή διαμονής του δικαιούχου, εφαρμόζει πράγματι διαφορετικές τιμές για τις ίδιες παροχές. Τέτοιες πρακτικές θα μπορούσαν, σε ορισμένες περιπτώσεις, να αντίκεινται στους ευρωπαϊκούς κανόνες ανταγωνισμού. Αυτή θα ήταν η περίπτωση αν η επιχείρηση κατείχε δεσπόζουσα θέση στην εν λόγω διαδρομή ή αν οι εταιρείες μεταφορών είχαν συμφωνήσει μεταξύ τους να εφαρμόσουν αυτού του τύπου πολιτική τιμολόγησης, ή ακόμα αν μια επιχείρηση μεταφορών εμπόδιζε τους διανομείς της να πωλούν κάποια ορισμένη κατηγορία εισιτηρίων έξω από το κράτος μέλος στο οποίο έχει την έδρα της.

Οι πρακτικές αυτές αποτελούν το αντικείμενο προσεκτικής εξέτασης εκ μέρους της Επιτροπής. Στον αεροπορικό τομέα, η Επιτροπή εξετάζει ειδικότερα τους κανόνες της Διεθνούς Ένωσης Αερομεταφορών (ΙΑΤΑ) που καθορίζουν τους όρους τους οποίους πρέπει να πληροί ο ταξιδιωτικός πράκτορας προκειμένου να αναγνωριστεί από την ΙΑΤΑ και να επιτραπεί η έκδοση εισιτηρίων από το πρακτορείο του. Στον ναυτιλιακό

τομέα, η Επιτροπή έχει επανειλημμένα εξετάσει τις πρακτικές τιμολόγησης και κράτησης θέσεων της μορφής που περιγράφει το Αξιότιμο Μέλος. Σε απόκριση στις ανησυχίες που εξέφρασε καταναλωτής, η Επιτροπή εξέτασε πρόσφατα τις πρακτικές τιμολόγησης που εφαρμόζει μια εταιρεία οχηματαγωγών που εξασφαλίζει τη διέλευση της Μάγχης, ώστε να εξασφαλίσει ότι δεν παραβιάζονται οι ευρωπαϊκοί κανόνες ανταγωνισμού.

Πρέπει επίσης να σημειωθεί ότι σε ορισμένες περιπτώσεις μπορεί να μην επιτραπεί σε μεταφορικές επιχειρήσεις που εξασφαλίζουν τη σύνδεση μεταξύ δύο κρατών μελών να προβούν σε ειδικές προσφορές σε πελατεία που ευρίσκεται στο ένα εκ των δύο κρατών μελών, λόγω των διαφορών που ισχύουν στις εθνικές νομοθεσίες για τις προσφορές, προκειμένου να μη παραβούν τη νομοθεσία της εν λόγω χώρας. Ως αποτέλεσμα αυτών των διαφορών στις εθνικές νομοθεσίες προκύπτουν διακρίσεις έναντι ενδεχόμενων πελατών που διαμένουν στα κράτη μέλη όπου εφαρμόζονται οι πλέον περιοριστικοί νόμοι. Η Επιτροπή ενέκρινε, τον Οκτώβριο 2001, πρόταση κανονισμού που έχει στόχο την εναρμόνιση αυτού του τομέα, έτσι ώστε να καταργηθούν οι περιορισμοί στις προσφορές και εκπτώσεις και να αντικατασταθούν απόποχρεώσεις διαφάνειας που θα επιτρέπουν την καλή πληροφόρηση του καταναλωτή όσον αφορά τον χαρακτήρα των προσφορών.